ยูโรดิ่งหนักสุดรอบ7เดือน
สกุลเงินยูโร ส่ออ่อนค่ามากสุดในรอบ 7 เดือน เหตุตลาดกังวลวิกฤตหนี้สเปนและเงินเหรียญสหรัฐแข็งค่า
7 เม.ย. 2555

สกุลเงินยูโร ส่ออ่อนค่ามากสุดในรอบ 7 เดือน เหตุตลาดกังวลวิกฤตหนี้สเปนและเงินเหรียญสหรัฐแข็งค่า
บลูมเบิร์กรายงาน เมื่อวันที่ 6 เม.ย.ว่า สกุลเงินยูโรส่ออ่อนค่าแตะระดับต่ำสุดในรอบ 7 เดือน หลังนักลงทุนเกิดความกังวลต่อสถานการณ์หนี้ของสเปน ว่าอาจทวีความรุนแรงมากขึ้นจนจุดชนวนวิกฤตหนี้ยุโรประลอกใหม่ ประกอบกับตัวเลขเศรษฐกิจอันแข็งแกร่งของสหรัฐที่ดันเงินเหรียญสหรัฐแข็งค่าขึ้น
รายงานระบุว่า เมื่อช่วงเวลา 14.41 น. ตามเวลาท้องถิ่นที่ตลาดหุ้นญี่ปุ่น สกุลเงินยูโรร่วงลง 0.10% แตะที่ 107.56 เยน จาก 107.61 เยน ส่งผลให้ช่วงสัปดาห์ที่ผ่านมาเงินยูโรอ่อนค่าลง 2.7% นับเป็นการ อ่อนค่าติดต่อกันเป็นเวลา 5 วันที่มากที่สุด นับตั้งแต่สัปดาห์สิ้นสุดวันที่ 9 ก.ย. 2554 
เมื่อเทียบกับเงินเหรียญสหรัฐ เงินยูโรแตะที่ 1.3068 เหรียญสหรัฐ หลังร่วงหนัก 1.3035 เหรียญสหรัฐ เมื่อวันที่ 5 เม.ย.ที่ผ่านมา ซึ่งเป็นระดับต่ำสุดนับตั้งแต่วันที่ 15 มี.ค. โดยในรอบสัปดาห์ที่ผ่านมาสกุลเงินยูโรอ่อนค่ามากสุด หากเทียบกับสิบค่าเงินสำคัญทางเศรษฐกิจ ซึ่งจัดอันดับโดยบลูมเบิร์ก
“เรายังไม่เห็นความคืบหน้าในสถานการณ์วิกฤตหนี้ยุโรปเลย โดยคาดว่าเงินยูโรจะดิ่งลงมากขึ้นเรื่อยๆ ตามเศรษฐกิจของภูมิภาคที่ย่ำแย่ลง” มาริโต อุเอดะ ผู้จัดการอาวุโสจากเอฟเอ็กซ์ ไพรม์ คอร์ป ในกรุงโตเกียวของญี่ปุ่น กล่าว
ทั้งนี้ ช่วงสัปดาห์ที่ผ่านมา สเปน เปิดเผยว่า หนี้สาธารณะอาจพุ่งสูงถึง 79.8% ในปีนี้ จากระดับ 68.5% ของจีดีพี สร้างความกังวลให้กับนักลงทุนว่า สเปนอาจเป็นประเทศถัดไปที่ต้องเดินตามรอยกรีซ
ขณะเดียวกันสหรัฐเปิดเผยรายงานการจ้างงานประจำเดือน มี.ค. ผลปรากฏว่ามีการจ้างงานเพิ่มขึ้น 1.2 แสนตำแหน่ง โดยนับเป็นเดือนที่ 4 ที่ตัวเลขการจ้างงานในสหรัฐเพิ่มขึ้น สะท้อนให้เห็นถึงการฟื้นตัวของเศรษฐกิจสหรัฐ ส่งผลให้ค่าเงินเหรียญสหรัฐแข็งค่าขึ้นอย่างต่อเนื่อง